Валок

Вало́к (, ) — вёска ва Уздзенскім раёне Мінскай вобласці, на безыменным прытоку Шаці. Уваходзіць у склад Хатлянскага сельсавета.

 Гісторыя 
Вядомы прынамсі з канца XVIII стагоддзя, у складзе Ігуменскага павета Мінскай губерні Расійскай імперыі. У 1800 годзе вёска ў складзе дамена Таўкачэвічы, уласнасць Завішаў, былі млын і карчма. Праз вена ад Завішы перайшлі да графаў Грабоўскіх.

Пасля 1861 года ў Шацкай воласці Ігуменскага павета, фальварак.

З канца лютага 1918 года тэрыторыя акупаваная войскамі Германскай імперыі. 25 сакавіка 1918 года згодна з Трэцяй Устаўной граматай абвешчана часткай Беларускай Народнай Рэспублікі. У снежні 1918 года занята Чырвонай Арміяй, з 1 студзеня 1919 года ў адпаведнасці з пастановай І з’езда КП(б) Беларусі яна ўвайшла ў склад Савецкай Беларусі, з 27 лютага 1919 года — у ЛітБел ССР. У час польска-савецкай вайны ў жніўні 1919 — ліпені 1920 гадоў пад акупацыяй Польшчы (Мінская акруга ГУУЗ).

З 31 ліпеня 1920 года ў Беларускай ССР. Маёмасць фальварка нацыяналізаваная, створаны пасёлак. З 20 жніўня 1924 года ў Шацкім раёне, з 4 жніўня 1927 года ва Уздзенскім раёне Менскай акругі (да 26 ліпеня 1930), з 20 лютага 1938 года ў Менскай вобласці. У 1930-я гады праведзена прымусовая калектывізацыя, створаны калгас «Усход», была кузня. Прынамсі адзін жыхар быў рэпрэсаваны ў 1930-я гады.

У Другую сусветную вайну з канца чэрвеня 1941 года да 2 ліпеня 1944 года пад акупацыяй Германіі. На паўночнай ускраіне вёскі месціцца магіла трох сем’яў савецкіх партызан, расстраляных акупацыйнай адміністрацыяй у 1942 годзе. 10 чэрвеня 1943 года савецкія партызаны атрада «Буравеснік» арганізавалі засаду паміж вёскамі Валок і Любяча і знішчылі 36 нямецкіх вайскоўцаў, у тым ліку 10 вышэйшых чыноў акупацыйнай улады, спалілі 5 аўтамашын, захапілі трафеі.

 Насельніцтва 

 1800 год — 5 двароў, 37 жыхароў
 1897 год — 43 жыхары
 1908 год — 1 двор, 29 жыхароў
 1917 год — 1 двор, 12 жыхароў, усе беларусы
 1959 год — 202 жыхары
 1970 год — 147 жыхароў
 2000 год — 27 двароў, 48 жыхароў
 2009 год — 20 жыхароў
 2019 год — 16 жыхароў

 Крыніцы 

 Літаратура 





 Спасылкі 

Катэгорыя:Хатлянскі сельсавет
Катэгорыя:Населеныя пункты Уздзенскага раёна